Karen Armstrong

**Karen Armstrong**, nada en Wildmoor o 14 de novembro de 1944, é unha autora inglesa especialista en temas de relixión, en particular sobre o xudaísmo, o cristianismo e o islam. É coñecida polos seus libros sobre relixión comparada. A súa obra foi traducida a corenta e cinco linguas.

## Traxectoria 
Karen Armstrong naceu en Wildmoor, Worcestershire, no seo dunha familia católica de raíces irlandesas. En 1962, con dezasete anos, fíxose noviza na orde relixiosa *Society of the Holy Child Jesus* e en 1965 tomou os votos de freira, asumindo o nome de irmá Martha. Xa no mesmo ano foi autorizada pola orde a estudar literatura inglesa na Universidade de Oxford. Decepcionada coa vida relixiosa, Karen abandonou o convento en 1969

En 1976 converteuse en profesora nun colexio feminino en Dulwich. Chegou a ser directora de departamento, mais debido ao seu absentismo (provocado polos problemas de saúde) foi convidada a abandonar a institución en 1981.

En 1981 publicou *Through the Narrow Gate*, unha obra que relataba a súa fracasada experiencia no convento e que rapidamente se converteu nun *best-seller* en Gran Bretaña. Comezou a ser convidada a participar como comentarista en programas de televisión e en 1984 escribiu e presentou un programa sobre a vida de san Paulo para a estación de televisión *Channel Four*. O traballo que desenvolveu para concretar o programa, que incluíu filmacións na cidade de Xerusalén, fixo que Karen se mergullase de novo na esfera do relixioso, despois de anos de afastamento, crítica e rexeitamento. Dende entón converteuse nunha aclamada e respectada autora sobre as relixións abrahámicas, investigando temas como a recrudescencia dos integrismos relixiosos nos nosos días. É tamén autora dunha biografía de Buda, que destaca polo traballo de pescuda que diferencia a historia da lenda. Ocasionalmente ensina cristianismo no *Leo Baeck College* de Londres, unha institución formadora rabinos. En 1999 recibiu un premio do Islamic Center of Southern California por promover o entendemento entre relixións.

Karen Armstrong escribe regularmente na prensa e moitos dos seus artigos poden lerse no xornal británico *The Guardian*.

En 2005, Karen foi convidada a integrar a Alianza das Civilizacións, un proxecto secundado polas Nacións Unidas e polo presidente do goberno español, José Luis Rodríguez Zapatero, que tiña como obxectivo trazar pontes de diálogo entre o mundo occidental e o islámico.

## Obras 
* 1981 *Through the Narrow Gate*
* 1983 *Beginning the World*
* 1983 ''The first Christian : Saint Paul's impact on Christianity*
* 1985 *Tongues of Fire: An Anthology of Religious and Poetic Experience*
* 1986 *The Gospel According to Woman: Christianity's Creation of the Sex War in the West*
* 1988 *Holy War: the Crusades and Their Impact on Today's World*
* 1991 *The English Mystics of the Fourteenth Century*
* 1992 *Muhammad: a Biography of the Prophet*
* 1993 *A History of God: The 4000-Year Quest of Judaism, Christianity and Islam*
* 1993 * The End of Silence : Women and the Priesthood*
* 1996 *In the Beginning: A New Interpretation of Genesis*
* 1996 *Jerusalem: One City, Three Faiths*
* 2000 *The Battle for God*
* 2000 *Islam, a Short History*
* 2000 *Buddha, a Biography*
* 2004 *The Spiral Staircase: My Climb Out of Darkness*
* 2005 *A Short History of Myth*
* 2006  *The Great Transformation: The World in the Time of Buddha, Socrates, Confucius and Jeremiah*
* 2007 *Muhammad: Prophet For Our Time*
* 2007 *The Bible:A Biography*

## Notas 
## Véxase tamén 
### Ligazóns externas 
* The freelance monotheism of Karen Armstrong - Entrevista no programa de radio *Speaking of Faith* da *American Public Media*, 25 de novembro de 2004 
* Religion scholar Karen Armstrong - Entrevista no programa de radio *Fresh Air From WHYY* da *National Public Radio*, 8 de marzo de 2004 
* *Em paz com o passado*  - Artigo de Beatriz Velloso na revista *Época* sobre o libro *A Escada Espiral'' 
* O Tempo e o Modo, Episódio 6 - Entrevista de Karen Armstrong nun programa da RTP en que identifica a compaixón como o trazo común das diferentes relixións e ve no sufrimento unha forza creadora